Document ID: /roh_data/filtered/fineweb-2-filterrobots_roh.jsonl.gz/38449

Trais cursas dal Swiss Bike Cup en questa stagiun e trais giadas sin il podest. Er a la cursa en il rom dals Bike Days a Soloturn ha Chiara Solèr mussà ina cursa excellenta en sia categoria da las annadas 2005/2006 ed è vegnida terza. Ella trenescha tschintg giadas ad emna e fa tut per il success, survegn dentant er grond sustegn dals geniturs.
La famiglia Solèr è in team
Dapi la nova stagiun va la famiglia, pia il bab Beat, la mamma Carla ed ils quatter uffants cun ses auto-rulotta da cursa tar cursa. Uschia vegn era durmì e mangià en l’auto. Al di da cursa è il bab Beat responsabel per il material, per la tecnica. Uschia persequitescha el er la cursa en la zona tecnica. La mamma Carla è responsabla per il da baiver e mira da motivar la feglia nua ch’ella mo sa e po. Ils Solèr’s en in team che funcziunescha bain, quai mussan ils resultats.